《晓望华岳》
清代·吴廷桢

曙爽西来岳势尊，削成天外射初暾。寒松翠滴仙人掌，晴雪光浮玉女盆。

气肃金晶横地轴，路寻箭筈倚云根。悬知绝顶通呼吸，直欲排空谒帝阍。

作者简介：江苏长洲人，字山抡。康熙三十五年举人，以寄籍被黜。圣祖南巡，献迎銮诗，赐复举人。四十二年成进士。官左谕德。与修《佩文韵府》、《月令辑要》。工诗文。有《南村集》、《古剑书屋文钞》。